VEGA præsenterer

**Succesfulde Scarlet Pleasure spiller første koncert i Store VEGA**

*Efter at den danske succes-trio har kunne melde udsolgt i Lille VEGA af hele tre omgange, kigger Scarlet Pleasure endnu en gang forbi VEGA til foråret 2015 – denne gang indtager trekløveret dog Store VEGA for første gang.*

Efter udgivelsen af debutsinglen [”Windy”](https://www.youtube.com/watch?v=lUmHGZuS4f4) dette forår, er det gået utrolig stærkt for drengene i Scarlet Pleasure, der både har udgivet deres debut-ep, *Mirage*, denne september og har haft massiv omtale på diverse internationale musikblogs , såsom amerikanske [Stereogum](http://www.stereogum.com/1685795/scarlet-pleasure-under-the-palmtrees-stereogum-premiere/mp3s/), der udviste stor begejstring for singlen [”Under The Palmtrees”](https://www.youtube.com/watch?v=GVdlQs0cNB0). Lige nu dominerer trioen radioerne med singlen [”The Strip”](http://www.youtube.com/watch?v=_9dcYjIDC7M), der er det tredje singleudspil fra ep’en *Mirage.*

Scarlet Pleasure er en af de VEGA-artister, der er vokset drønhurtigt på den danske musikscene siden deres udsolgte VEGA-debut i Ideal Bar tilbage i april i år. Den musikalske udvikling af Scarlet Pleasure er i øjenfaldende, hvilket tre udsolgte koncerter i Lille VEGA pålideligt understreger.

Derfor offentliggør VEGA nu endnu en koncert med hit-trioen, der vil finde sted i foråret 2015, hvor Scarlet Pleasure, der er kendt for deres catchy R’n’B-lyd med hints af soul, flytter deres koncert op i Store VEGA for første gang.

**Ny musikvideo på vej**
Scarlet Pleasure er netop hjemvendt fra USA, hvor bandet har indspillet videoen til deres aktuelle single, [”The Strip”](http://www.youtube.com/watch?v=_9dcYjIDC7M), der lige nu bliver flittigt spillet på diverse radiostationer landet over. Singlen ”The Strip” er en hyldest til den seks kilometer lange hovedgade i underholdningsmekkaet Las Vegas, der er et virvar af neonlys, billboards, casinofacader og stripklubber.

Musikvideoen til ”The Strip” er filmet i Los Angelses og mens vi venter på videoen, kan du se behind the scenes billeder fra drengenes L.A-eventyr på VEGAs Instagram fra Scarlet Pleasures Instagram-takeover på profilen i starten af oktober.

**Info om koncerten:**
Scarlet Pleasure (DK)
Fredag den 27. marts kl. 20.00
Store VEGA, Enghavevej 40, 1674 KBH. V
180 kr. + gebyr
Forsalg via VEGAs hjemmeside og Billetnet
Læs mere og køb billet til koncerten med Scarlet Pleasure